**Jari Olavi Isometsä** (s. 11. syyskuuta 1968 Alatornio) on suomalainen maastohiihtäjä ja moninkertainen arvokisamitalisti.

Urheilu-ura
-----------

Jari Isometsä nousi hiihdon kansainväliselle huipulle Albertvillen talviolympialaisissa 1992 voittamalla viestipronssia. Hän tuli tutuksi erityisesti kovasta irtiottokyvystään ja siksi hiihtikin ankkuriosuuden arvokisaviesteissä. Henkilökohtaisilla matkoilla Isometsän paras sijoitus oli Thunder Bayn MM-hiihdoissa 1995 saavuttama takaa-ajon pronssimitali. Isometsä edusti seuratasolla Alatornion Pirkkoja. Hänen valmentajanaan toimi Harri Kirvesniemi. Kirvesniemen lailla myös Isometsä oli hyvä juoksija. Juniorivuosinaan Isometsä juoksi 800 metriä aikaan 1.56. 

### Saavutuksia

* Takaa-ajon pronssimitali ja viestihopea vuoden 1995 hiihdon MM-kisoista
* Viestihopea vuoden 1997 hiihdon MM-kisoista
* Viestipronssi Albertvillen talviolympialaisista 1992
* Viestipronssi Lillehammerin talviolympialaisista 1994
* Viestipronssi Naganon talviolympialaisista 1998
* Viestipronssi hiihdon MM-kilpailuista 1991

* Henkilökohtaisia SM-mitaleita 36 vuosina 1988–2006: seitsemän kultaa, 18 hopeaa ja 11 pronssia
* Viestissä 6 SM-kultaa, 5 SM-hopeaa ja 3 SM-pronssia
* Neljä maailmancup-osakilpailun voittoa

### Doping-skandaali

Vuonna 2001 Isometsä oli osallisena Lahden vuoden 2001 hiihdon MM-kisojen dopingskandaalissa. Hän oli ensimmäinen kaikkiaan kuudesta kärähtäneestä hiihtäjästä. Isometsä yritti aluksi suojella muita ottamalla syyn kokonaan omille niskoilleen. Isometsä sai kahden vuoden kilpailukiellon ja menetti Lahdessa voittamansa takaa-ajon hopeamitalin. Hän oli kilpailukiellossa 22. helmikuuta 2001 – 21. helmikuuta 2003. Jari Isometsä on kirjoittanut yhdessä Jari Porttilan kanssa kirjan *Karpaasin käry* taustoista, jotka johtivat Lahden dopingskandaaliin. Jari Isometsä on toistuvasti kieltänyt dopingin käytön ja on ollut yhtenä asianosaisena doping-oikeudenkäynnissä. Kesäkuun 8. päivä 2011 lääkäri Pekka Koponen (k. 2011) ilmoitti tosin toimittaneensa Jari Isometsälle EPO-hormonia, joka kuuluu kiellettyihin doping-aineisiin. Koponen väitti 8. kesäkuuta 2011 Nelosen uutisissa, että Jari Isometsä valehteli edellisenä päivänä oikeudessa dopingin käytöstään. Vuonna 2013 Helsingin käräjäoikeus tuomitsi Jari Isometsän yhdessä Harri Kirvesniemen ja Janne Immosen kanssa perättömästä lausumasta puolen vuoden ehdolliseen vankeuteen. Tuomion mukaan Isometsä oli käyttänyt hiihtourallaan dopingia (mm. EPOa) ja valehdellut siitä aiemmassa oikeudenkäynnissä. Isometsä ja Kirvesniemi kiistivät syytökset, mutta Immonen myönsi käyttäneensä niin EPOa kuin kasvuhormoniakin. Todistajina kuultiin mm. lääkäri Koposta ja entistä valmentajaa Kari-Pekka Kyröä. 

### Kilpailu-uran loppu

Isometsä jatkoi uraansa Suomen maajoukkueessa vuodesta 2003 alkaen. Maailmancupin kilpailuihin hän palasi Salpausselän kisoissa. Kun Suomen olympiakomitea ei hyväksynyt Isometsää vuoden 2006 talviolympialaisiin Torinoon, hän ilmoitti lopettavansa kilpahiihtouransa. Isometsä osallistui Kontiolahden SM-hiihtojen viestiin maaliskuussa 2009, jolloin hän hiihti SM-viestissä Alatornion Pirkkojen viestijoukkueessa toisen osuuden nostaen joukkueensa osuudellaan sijalta 13 sijalle 4.

Yksityiselämä
-------------

Isometsä on naimisissa Johanna Isometsän (o.s. Björn) kanssa. Heillä on kaksi lasta: Eetu Isometsä ja Aada Isometsä. Isometsä pyrki vuoden 2007 eduskuntavaaleissa Keskustan ehdokkaana eduskuntaan Uudenmaan vaalipiiristä. FC Honka palkkasi Isometsän myyntipäälliköksi kesäkuussa 2009. Hän toimi Meri-Teijo Golf oy:n toimitusjohtajana vuosina 2011–2013. Työsuhteen päättymiseen johtaneita syitä ei kerrottu julkisuudessa. Tammikuusta 2014 toukokuuhun 2015 Isometsä toimi Forssan Pilvenmäen raviradan toiminnanjohtajana.. Isometsä aloitti syyskuussa 2015 Ekovilla Oy:n Etelä-Suomen aluepäällikkönä.

Isometsästä ilmestyi Soili Pohjolaisen kirjoittama, WSOY:n kustantama elämäkertakirja *Isomettän poika* lokakuussa 2021.

Katso myös
----------

* Lahden MM-hiihtojen dopingskandaali 2001
* Luettelo suomalaisista dopingista kiinni jääneistä urheilijoista

Lähteet
-------

1. ↑  Doping | Ehdollista valehtelusta *Helsingin Sanomat*.  19.10.2013. Viitattu 22.5.2020.
2. ↑  Teemu Kammonen: Suomi-hiihdon ruma totuus repesi auki päiväkirjassa: "Pistä neula laskimoon 0,5 cm" *Uusi Suomi*. Viitattu 22.5.2020.
3. ↑  Immonen avautui dopingin käytöstään - "Haluan olla rehellinen" *www.iltalehti.fi*. Viitattu 22.5.2020.
4. ↑  Isometsän tavoitteena olympiakulta
5. ↑  Jari Isometsä: Isäksi tulo oli suuri asia (Arkistoitu – Internet Archive)
6. ↑  Mieto ja Isometsä keskustan ehdokkaiksi *Ilta-Sanomat*.  28.6.2006.  Arkistoitu 30.9.2007. Viitattu 23.2.2010.
7. ↑  FC Honka pestasi Vesa Vasaran ja Jari Isometsän *MTV3*.  4.6.2009. Viitattu 31.10.2011.
8. ↑  Jari Isometsästä golfkentän toimitusjohtaja *Helsingin Sanomat*.  31.10.2011. Viitattu 31.10.2011.
9. ↑  Kaikki vaikenevat: Miksi Isometsän työt päättyivät? *iltasanomat.fi*.  14.8.2013. Ilta-Sanomat.  Arkistoitu 17.8.2013. Viitattu 28.8.2013.
10. ↑  Jari Isometsästä Pilvenmäen toiminnanjohtaja *Raviradat.fi*.  Arkistoitu 6.12.2013. Viitattu 03.12.2013.
11. ↑  Jari Isometsä sai lähtöpassit Pilvenmäen raviradan johdosta *Yle Uutiset*.  13.5.2015. Viitattu 5.6.2015.
12. ↑  Nimityksiä Ekovillan myyntitiimissä  9.9.2015. Ekovilla oy.  Arkistoitu 29.9.2015. Viitattu 11.9.2015.
13. ↑  Jari Isometsä perustelee hemohesin käyttöä kirjassaan – dopingasiantuntijalta napakka kuitti: "Toimii ihan yhtä hyvin" *www.iltalehti.fi*. Viitattu 4.10.2021.

Aiheesta muualla
----------------

* Jari Isometsä Hiihtoliiton sivulla (Arkistoitu – Internet Archive)
* Jari Isometsä Kansainvälinen hiihtoliitto (FIS).  (englanniksi)
* Jari Isometsä Tilastopaja (vaatii kirjautumisen, maksullinen palvelu).
* YLEn Elävä arkisto – Jari Isometsä
* Jari Isometsä Alatornion Pirkkojen sivulla
* Lääkäri kertoi Jari Isometsän valehdelleen

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |